তথ্যবিবরণী নম্বর : ৩৩৩৬

**বেসরকারি শিক্ষাপ্রতিষ্ঠানের (স্কুল ও কলেজ) জনবল কাঠামো ও**

**এমপিও নীতিমালা সংশোধনের ষষ্ঠ বৈঠক অনুষ্ঠিত**

ঢাকা, ১৭ ভাদ্র (১ সেপ্টেম্বর) :

আজ বেসরকারি শিক্ষাপ্রতিষ্ঠানের (স্কুল ও কলেজ) জনবল কাঠামো ও এমপিও নীতিমালা সংশোধনের ষষ্ঠ বৈঠক অনুষ্ঠিত হয়েছে। অনলাইনে অনুষ্ঠিত বৈঠকে সভাপতিত্ব করেন শিক্ষামন্ত্রী ডা. দীপু মনি। বৈঠকে নীতিমালা সংশোধন প্রায় চূড়ান্ত পর্যায়ে আনা হয়েছে।

বৈঠকে শিক্ষামন্ত্রী বলেন, ‘শিক্ষার গুণগত মানোন্নয়ন ও শিক্ষক-কর্চারীদের কল্যাণে যা কিছু প্রয়োজন সরকার তাই করে যাচ্ছে । এ কারণেই নীতিমালা সংশোধনের উদ্যোগ নেয়া হয়েছে। শিগগরই নীতিমালা চূড়ান্ত করা হবে। নীতিমালায় যে অসঙ্গতি রয়েছে তা নিরসেনের জন্য কাজ করা হচ্ছে। এতে শিক্ষকদের চলমান সমস্যা সমাধান হবে। ’ সভায় এমপিও প্রদানের ক্ষেত্রে শহর ও গ্রামাঞ্চলে কাম্য শিক্ষার্থী, কাম্য ফলাফল, শিক্ষক কর্মচারী নিয়োগে নূন্যতম যোগ্যতা, শিক্ষকদের প্রমোশন প্রভৃতি বিষয়ে আলোচনা হয়।

জুম বৈঠকে অন্যানের মধ্যে যুক্ত ছিলেন শিক্ষা উপমন্ত্রী মহিবুল হাসান চৌধুরী, মাধ্যমিক ও উচ্চশিক্ষা বিভাগের সচিব মো. মাহবুব হোসেন, মন্ত্রণালয়ের অতিরিক্ত সচিব (মাধ্যমিক) মমিনুর রশিদ আমিন, মাধ্যমিক ও উচ্চশিক্ষা অধিদপ্তরের মহাপরিচালক ড. সৈয়দ মো. গোলাম ফারুক। এছাড়া বেসরকারি শিক্ষাপ্রতিষ্ঠানের (স্কুল ও কলেজ) জনবল কাঠামো ও এমপিও নীতিমালা সংশোধনে গঠিত কমিটির সদস্যবৃন্দ, জাতীয় বিশ্ববিদ্যালয় ও ঢাকা শিক্ষা বোর্ডের প্রতিনিধি-সহ মন্ত্রণালয়ের সংশ্লিষ্ট ঊর্ধ্বতন কর্মকর্তারা উপস্থিত ছিলেন।

#

খায়ের/ফারহানা/রফিকুল/সেলিম/২০২০/২১০০ ঘণ্টা

তথ্যবিবরণী নম্বর : ৩৩৩৫

**আন্তর্জাতিক শ্রমবাজারে চাহিদা অনুযায়ী কর্মী যোগান দিতে সরকার দক্ষ কর্মী তৈরি করছে**

**-- প্রবাসী কল্যাণ মন্ত্রী**

ঢাকা, ১৭ ভাদ্র (১ সেপ্টেম্বর) :

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, করোনাত্তর পরিস্থিতিতে আন্তর্জাতিক শ্রমবাজারের চাহিদা অনুযায়ী কর্মী যোগান দিতে সরকার দক্ষ কর্মী তৈরির লক্ষ্যে অধিক সংখ্যক কারিগরি প্রশিক্ষণ কেন্দ্র নির্মাণ করছে। তিনি বলেন, শ্রম অভিবাসন সংশ্লিষ্ট সকল অংশীজনকে সম্পৃক্ত করে গুণগত শ্রম অভিবাসন নিশ্চিত করার উদ্যোগ নেওয়া হয়েছে। এছাড়া কর্মসংস্থানের উদ্দেশ্যে বিদেশে গমনেচ্ছুদের ইউনিয়ন ডিজিটাল সেন্টার থেকে নিবন্ধনের ব্যবস্থা করার পরিকল্পনা রয়েছে।

প্রবাসী কল্যাণ ও বৈদেশিক কর্মসংস্থান মন্ত্রণালয় সম্পর্কিত সংসদীয় স্থায়ী কমিটির সভাপতি আনিসুল ইসলাম মাহমুদের সভাপতিত্বে আজ সংসদ ভবনে কমিটির নবম সভায় মন্ত্রী এসব কথা বলেন।

সভায় বক্তারা প্রবাসে অবস্থানরত এবং প্রবাস ফেরত কর্মীদের সহায়তায় মন্ত্রণালয়ের উদ্যোগ, বর্তমান শ্রমবাজার সুরক্ষা এবং করোনাত্তর পরিস্থিতিতে নতুন শ্রমবাজার অনুসন্ধান-সহ বিবিধ বিষয়ে আলোচনা করেন।

সভায় উপস্থিত ছিলেন অধ্যাপক মোঃ আলী আশরাফ, মোয়াজ্জেম হোসেন রতন, বেগম আয়েশা ফেরদাউস, পংকজ নাথ এমপি, এবং মন্ত্রণালয়ের সচিব ড. আহমেদ মুনিরুছ সালেহীন, জনশক্তি কর্মসংস্থান ও প্রশিক্ষণ ব্যুরোর মহাপরিচালক মোঃ শামসুল আলম, ওয়েজ আর্নার্স কল্যাণ বোর্ডের মহাপরিচালক মোঃ হামিদুর রহমান ও মন্ত্রণালয়ের যুগ্মসচিব নাসরীন জাহান প্রমুখ ।

প্রবাসী কল্যাণ ব্যাংক শক্তিশালী করণ বিষয়ে সভা অনুষ্ঠিত

আজ মন্ত্রণালয়ের সভাকক্ষে প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদের সভাপতিত্বে প্রবাসী কল্যাণ ব্যাংক শক্তিশালী করণ বিষয়ে সভা অনুষ্ঠিত হয়।

সভায় প্রবাসী কল্যাণ ব্যাংক শক্তিশালী করণ এবং অন্যান্য বিষয়ে গুরুত্বপূর্ণ সিদ্ধান্ত গৃহীত হয়েছে।

এতে উপস্থিত ছিলেন আর্থিক প্রতিষ্ঠান বিভাগের সিনিয়র সচিব মোঃ আসাদুল ইসলাম, প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীন ও অতিরিক্ত সচিব মোঃ শহীদুল আলম (এনডিসি), আর্থিক প্রতিষ্ঠান বিভাগের অতিরিক্ত সচিব জাকিয়া সুলতানা ও যুগ্মসচিব কামরুন নাহার সিদ্দীকা, প্রবাসী কল্যাণ ব্যাংকের চেয়ারম্যান বেগম শামছুন্নাহার ও প্রবাসী কল্যাণ ব্যাংকের ব্যবস্থাপনা পরিচালক মাহতাব জাবীন প্রমুখ।

#

রাশেদুজ্জামান/ফারহানা/রফিকুল/জয়নুল/২০২০/২০১০ঘণ্টা

তথ্যবিবরণী নম্বর : ৩৩৩৪

**বন্যায় নদী ভাঙনে ক্ষতিগ্রস্তদের পুনর্বাসনে একশ’ কোটি টাকা বরাদ্দ দিয়েছে সরকার**

**-- ত্রাণ প্রতিমন্ত্রী**

ঢাকা, ১৭ ভাদ্র (১ সেপ্টেম্বর) :

দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান বলেছেন, চলতি মৌসুমে তিন দফা বন্যায় ৩৩টি জেলায় পাঁচ হাজার ৭৭২ কোটি টাকার ক্ষয়ক্ষতি হয়েছে। বন্যায় নদী ভাঙনে ক্ষতিগ্রস্তদের পুনর্বাসনে একশ’ কোটি টাকা বরাদ্দ দিয়েছে সরকার। এছাড়া বন্যায় ক্ষয়ক্ষতি কাটিয়ে উঠতে ২৪৬ কোটি টাকা অর্থ সহায়তা দিয়েছে জাইকা।

প্রতিমন্ত্রী আজ ঢাকায় মন্ত্রণালয়ের সম্মেলন কক্ষে আয়োজিত Ôঘূর্ণিঝড় আম্পানে আত্মদানকারী সিপিপি স্বেচ্ছাসেবক সৈয়দ শাহ আলমের পরিবারকে আর্থিক সহায়তার চেক প্রদান’ অনুষ্ঠানে প্রধান অতিথির বক্তৃতায় এসব কথা বলেন।

বন্যা ক্ষতিগ্রস্ত এলাকায় পুনর্বাসন কার্যক্রম চলমান রয়েছে জানিয়ে প্রতিমন্ত্রী বলেন, বন্যায় ক্ষতিগ্রস্ত প্রতিটি বাড়িঘর পুনর্নিমাণ করে দেবে সরকার। আবহাওয়ার পূর্বাভাসের কথা তুলে ধরে প্রতিমন্ত্রী জানান, এই মুহূর্তে দেশের উত্তর-পূর্বাঞ্চলের নদীগুলোর পানি বিপদসীমার নিচে নেমে এসেছে।

মন্ত্রণালয়ের সচিব মোঃ মোহসীনের সভাপতিত্বে চেক প্রদান অনুষ্ঠানে আরো বক্তৃতা করেন, দুর্যোগ ব্যবস্থাপনা ও ত্রাণ মন্ত্রণালয় সম্পর্কিত সংসদীয় স্থায়ী কমিটির সভাপতি ক্যাপ্টেন (অব.) এ বি তাজুল ইসলাম, বাংলাদেশ রেড ক্রিসেন্ট সোসাইটির চেয়ারম্যান হাফিজ আহমদ মজুমদার এমপি, ভাইস-চেয়ারম্যান ডা. মোঃ হাবিবে মিল্লাত এমপি এবং মহাসচিব ফিরোজ সালাউদ্দিন।

এরপর প্রতিমন্ত্রী ঘূর্ণিঝড় আম্পানে আত্মদানকারী সিপিপি স্বেচ্ছাসেবক সৈয়দ শাহ আলমের পরিবারকে সাত লাখ ৩৬ হাজার ৭০০ টাকার আর্থিক সহায়তার চেক প্রদান করেন।

#

সেলিম/ফারহানা/রফিকুল/সেলিমুজ্জামান/২০২০/১৮৪০ ঘণ্টা

তথ্যবিবরণী নম্বর : ৩৩৩৩

**নওয়াপাড়া বন্দরের কার্যক্রম বেগবান করতে নৌপরিবহন প্রতিমন্ত্রীর নির্দেশ**

ঢাকা, ১৭ ভাদ্র (১ সেপ্টেম্বর) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, যশোরের নওয়াপাড়া নদীবন্দর একটি গুরুত্বপূর্ণ নদীবন্দর। এ বন্দরের কার্যক্রমকে আরো বেগবান করতে বাংলাদেশ অভ্যন্তরীণ নৌপরিবহন কর্তৃপক্ষকে (বিআইডব্লিউটিএ) তিনি প্রয়োজনীয় ব্যবস্থা গ্রহণের নির্দেশ দিয়েছেন।

প্রতিমন্ত্রী আজ মন্ত্রণালয়ের সভাকক্ষে বিআইডব্লিউটিএ’র প্রশাসনিক, আর্থিক ও উন্নয়নমূলক কার্যক্রম সংক্রান্ত পর্যালোচনা সভায় এ নির্দেশ দেন।

নওয়াপাড়া বন্দরকে আরো ব্যবহার উপযোগী করার লক্ষ্যে বিস্তারিত সমীক্ষা কার্যক্রম গ্রহণের পাশাপাশি বন্দর সংলগ্ন নদী খননের ব্যবস্থা গ্রহণের নির্দেশ দেন তিনি। প্রতিমন্ত্রী বুড়িগঙ্গা নদীর তীরে অবস্থিত ৮০টি ডকইয়ার্ড দ্রুত স্থানান্তরের লক্ষ্যে বাস্তবতার নিরিখে ব্যবস্থা গ্রহণেরও নির্দেশ দেন।

খালিদ মাহমুদ চৌধুরী প্রকল্প কার্যক্রম বাস্তবায়নে সার্বক্ষণিক মনিটরিং ব্যবস্থা জোরদার করার ওপর গুরুত্বারোপ করেন। তিনি বলেন, যথাসময়ে প্রকল্প বাস্তবায়ন করা যায় এমন প্রকল্প গ্রহণ করতে হবে।

সভায় অন্যান্যের মধ্যে মন্ত্রণালয়ের সচিব মোহাম্মদ মেজবাহ্ উদ্দিন চৌধুরী এবং বিআইডব্লিউটিএ’র চেয়ারম্যান কমডোর গোলাম সাদেক উপস্থিত ছিলেন।

#

জাহাঙ্গীর/ফারহানা/রফিকুল/জয়নুল/২০২০/১৯৪০ঘণ্টা

তথ্যবিবরণী নম্বর : ৩৩৩২

**ইতিবাচক মনোভাব নিয়ে গ্রাহকদের সমস্যা দ্রুত সমাধান করুন**

**-- বিদ্যুৎ প্রতিমন্ত্রী**

ঢাকা, ১৭ ভাদ্র (১ সেপ্টেম্বর) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, ইতিবাচক মনোভাব নিয়ে গ্রাহকদের সমস্যা দ্রুত সমাধান করুন। মাঠ পর্যায়ে সরাসরি গ্রাহকদের সাথে যারা কাজ করে তাদের সেবা প্রদান ও আচারণগত প্রক্রিয়ায় আরো উন্নয়ন করা প্রয়োজন। বিদ্যুৎ বিতরণের সাথে সংশ্লিষ্টদের প্রশিক্ষণ গ্রহণের ব্যবস্থা করা প্রয়োজন।

প্রতিমন্ত্রী আজ বাংলাদেশ পাওয়ার ম্যানেজমেন্ট ইনস্টিটিউট (বিপিএমআই) আয়োজিত “লিডারশিপ ডেভেলপমেন্ট প্রোগ্রাম ফর পাওয়ার সেক্টর অর্গানাইজেসন্স” শীর্ষক প্রশিক্ষণের সমাপনী অনুষ্ঠানে প্রধান অতিথির বক্তব্যে এসব কথা বলেন।

এ সময় প্রতিমন্ত্রী বলেন, বাংলাদেশ পাওয়ার ম্যানেজমেন্ট ইনস্টিটিউটকে আন্তর্জাতিক মানের করার উদ্যোগ অব্যাহত রাখতে হবে। স্থায়ী ক্যাম্পাস নির্মাণের গতি আরো বাড়ানো উচিত। এটা শুধু ব্যবস্থাপনা প্রশিক্ষণ দিবে না, গবেষণার বিষয়টিও দেখবে। নবায়ণযোগ্য জ্বালানির আকার বড় হচ্ছে, তাপ বিদ্যুৎ এর আকার বড় হচ্ছে, এগুলো পরিচালনার বিষয়ও প্রশিক্ষণে থাকা প্রয়োজন। প্রশিক্ষণ কর্মসূচি সর্বদা চলমান রাখতে হবে।

বাংলাদেশ পল্লী বিদ্যুতায়ন বোর্ড এবং পল্লী বিদ্যুৎ সমিতির পরিচালক, তত্ত্বাবধায়ক প্রকৌশলী, জিএম, সিনিয়র জিএম-এর মধ্যে থেকে ৫০ জন কর্মকর্তা নিয়ে ১২ দিন ব্যাপী “লিডারশিপ ডেভেলপমেন্ট প্রোগ্রাম ফর পাওয়ার সেক্টর অর্গানাইজেসন্স” শীর্ষক প্রশিক্ষণ অনুষ্ঠিত হয়।

বাংলাদেশ পাওয়ার ম্যানেজমেন্ট ইনস্টিটিউট (বিপিএমআই)-এর রেক্টর মোঃ মাহাবুব-উল-আলম এর সভাপতিত্বে সমাপনী অনুষ্ঠানে অন্যান্যের মাঝে বিদ্যুৎ সচিব ড. সুলতান আহমেদ ও বাংলাদেশ পল্লী বিদ্যুতায়ন বোর্ড-এর চেয়ারম্যান মেজর জেনারেল মঈন উদ্দিন (অব.) বক্তব্য রাখেন।

#

আসলাম/নাইচ/রফিকুল/সেলিম/২০২০/১৮৪০ ঘণ্টা

তথ্যবিবরণী নম্বর : ৩৩৩১

**পিছিয়ে পড়া জনগোষ্ঠীর জন্য আন্তরিকভাবে কাজ করতে হবে**

**-- জনপ্রশাসন প্রতিমন্ত্রী**

ঢাকা, ১৭ ভাদ্র (১ সেপ্টেম্বর) :

জনপ্রশাসন প্রতিমন্ত্রী ফরহাদ হোসেন বলেছেন, বাংলাদেশকে সমৃদ্ধ রাষ্ট্রে পরিণত করতে হলে সমাজের সকল স্তরের মানুষের উন্নয়ন নিশ্চিত করতে হবে। সমাজের পিছিয়ে পড়া জনগোষ্ঠীর জন্য মাঠ প্রশাসনে কর্মরতদের আন্তরিকভাবে কাজ করতে হবে।

আজ মুজিববর্ষ উপলক্ষে সাতক্ষীরা জেলা প্রশাসন গৃহীত বিভিন্ন উদ্যোগের উদ্বোধনী অনুষ্ঠানে ভার্চুয়াল কনফারেন্সিং এর মাধ্যমে প্রধান অতিথির বক্তৃতাকালে প্রতিমন্ত্রী এ কথা বলেন।

তিনি বলেন, প্রধানমন্ত্রী শেখ হাসিনার সরকার উন্নত সমৃদ্ধ বাংলাদেশ গড়তে নিরন্তর কাজ করে যাচ্ছে। এ লক্ষ্য অর্জনে সরকারি কর্মচারীদের নিষ্ঠা ও আন্তরিকতার সাথে কাজ করতে হবে। তিনি সরকারি কর্মচারীদের উদ্দেশ্যে বলেন, দেশের মানুষের উন্নত জীবনমান নিশ্চিত করতে হলে সততা ও কর্মদক্ষতার সাথে কাজ করতে হবে। সরকারের সব ধরনের সেবা তৃণমূল পর্যায়ে পৌঁছে দিতে সবসময় সচেষ্ট থাকতে হবে।

প্রতিমন্ত্রী নব উদ্বোধনকৃত ‘অনলাইন হেলথ সার্ভিস’ সম্পর্কে বলেন, প্রধানমন্ত্রী শেখ হাসিনা সরকারের অবদান ‘ডিজিটাল বাংলাদেশ'। দ্রুত ও কার্যকরী সেবা প্রদানে ডিজিটাল পদ্ধতির ব্যবহার আরো বৃদ্ধি করতে হবে। সাতক্ষীরা অঞ্চলের মানুষের সঠিক স্বাস্থ্যসেবা নিশ্চিতকরণে 'অনলাইন হেলথ সার্ভিস' গুরুত্বপূর্ণ অবদান রাখবে। তিনি আরো বলেন, সাতক্ষীরা অঞ্চল প্রাকৃতিক দুর্যোগপ্রবণ অঞ্চল। এ অঞ্চলের মানুষের জীবনমান উন্নত করতে হলে টেকসই উন্নয়ন পরিকল্পনা গ্রহণ করতে হবে।

প্রতিমন্ত্রী এ সময় ‘জনমুখী জনপ্রশাসন’ গড়ে তুলতে বঙ্গবন্ধুর আদর্শ ও মুক্তিযুদ্ধের চেতনায় উদ্বুদ্ধ হয়ে সকলকে কাজ করার আহ্বান জানান।

অনুষ্ঠানে খুলনা রোড মোড়ে নবনির্মিত বঙ্গবন্ধু ম্যুরাল, “বঙ্গবন্ধু ও বাংলাদেশ” অনলাইন বইমেলা, মুজিববর্ষে ১৪০০ আইটি এক্সপার্ট প্রশিক্ষণ কর্মসূচি, বঙ্গবন্ধু ইন্টারন্যাশনাল আর্ট ক্যাম্প, অনলাইন হেলথ সার্ভিস, সাতক্ষীরা এবং সাতক্ষীরা জেলার জনসংখ্যার পেশাভিত্তিক ডাটাবেজের উদ্বোধন করা হয়।

#

শিবলী/নাইচ/রফিকুল/রেজাউল/২০২০/১৮৫৮ ঘণ্টা

তথ্যবিবরণী নম্বর : ৩৩২৯

**বিএনপি নিজেই গণতন্ত্রের জন্য বাধা**

**-- তথ্যমন্ত্রী**

ঢাকা, ১৭ ভাদ্র (১ সেপ্টেম্বর) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপি নিজেই গণতন্ত্রের জন্য বাধা।’

মঙ্গলবার দুপুরে রাজধানীর সচিবালয়ে তথ্য মন্ত্রণালয়ের সভাকক্ষে সম্পাদক পরিষদের নেতৃবৃন্দের সাথে মতবিনিময়ের শুরুতে সাংবাদিকদের প্রশ্নের জবাব দেন মন্ত্রী। বিএনপি’র প্রতিষ্ঠাবার্ষিকী উপলক্ষে মির্জা ফখরুল ইসলামের বক্তব্য ‘গণতন্ত্র পুণরুদ্ধারই বিএনপির চ্যালেঞ্জ’ -এর প্রতি দৃষ্টি আকর্ষণ করলে তিনি এ মন্তব্য করেন।

তথ্যমন্ত্রী বলেন, ‘বিএনপি’র আভ্যন্তরীণ গণতন্ত্র কতটুকু আছে, সেটিই বড় প্রশ্ন। বিএনপি কেন্দ্রীয় কমিটির আকার যদি দেখেন, তাহলে এই কমিটির বৈঠক করার জন্য তো হল ভাড়া নিতে হবে। আমি মনে করি, বিএনপির আভ্যন্তরীণ গণতন্ত্র প্রতিষ্ঠা করা অত্যন্ত গুরুত্বপূর্ণ।’

ড. হাছান আরো বলেন, ‘একইসাথে বলবো, যুদ্ধাপরাধীদের যে দল দলগতভাবে স্বাধীনতার বিরোধিতা করেছে, সেই দল হচ্ছে বিএনপির প্রধান সহযোগী এবং যুদ্ধাপরাধী, জঙ্গিগোষ্ঠীকে বিএনপি পৃষ্ঠপোষকতা দিয়ে আসছে। বাংলাদেশে গণতন্ত্র আছে, আর তারা যদি গণতন্ত্র প্রতিষ্ঠার কথাই বলে, তাহলে তো তাদের এই পথ থেকে সরে আসতে হবে।’

#

তথ্যবিবরণী নম্বর : ৩৩৩০

**নিবন্ধনে অগ্রাধিকার পাবে দৈনিক পত্রিকার অনলাইন ভার্সন -সম্পাদক পরিষদকে তথ্যমন্ত্রী**

ঢাকা, ১৭ ভাদ্র (১ সেপ্টেম্বর) :

অনলাইন নিউজপোর্টাল নিবন্ধনের ক্ষেত্রে দৈনিক পত্রিকাগুলোর অনলাইন ভার্সন অগ্রাধিকার পাবে বলে জানিয়েছেন তথ্যমন্ত্রী ড. হাছান মাহ্‌মুদ। মঙ্গলবার দুপুরে রাজধানীর সচিবালয়ে তথ্য মন্ত্রণালয়ের সভাকক্ষে সম্পাদক পরিষদের নেতৃবৃন্দের সাথে মতবিনিময় শেষে সাংবাদিকদের তিনি একথা জানান। তথ্যসচিব কামরুন নাহার এ সময় উপস্থিত ছিলেন।

দৈনিক প্রথম আলোর সম্পাদক মতিউর রহমান, দৈনিক বাংলাদেশ প্রতিদিনের সম্পাদক নঈম নিজাম, দৈনিক কালের কণ্ঠের সম্পাদক ইমদাদুল হক মিলন, দৈনিক ভোরের কাগজের সম্পাদক শ্যামল দত্ত, দি ডেইলি সানের সম্পাদক এনামুল হক চৌধুরী, দৈনিক বণিক বার্তার সম্পাদক দেওয়ান হানিফ মাহমুদ, দৈনিক সমকালের ভারপ্রাপ্ত সম্পাদক মুস্তাফিজ শফি এবং দৈনিক সংবাদের ভারপ্রাপ্ত সম্পাদক খন্দকার মুনীরুজ্জামান সভায় অংশ নেন।

এদিনের বৈঠকটিকে সম্পাদক পরিষদের সাথে নিয়মিত বৈঠকের অংশ হিসেবে উল্লেখ করে মন্ত্রী বলেন, ‘আমরা সবসময়ই সংবাদপত্র ও সার্বিকভাবে গণমাধ্যমের বিভিন্ন বিষয়াদি নিয়ে আলোচনা করি। আজকেও তাই হয়েছে। করোনাকালে সংবাদপত্র তাদের কর্মযজ্ঞ অব্যাহত রাখায় আমি তাদের আন্তরিক ধন্যবাদ জানাই। সেই সাথে সাংবাদিকদের জন্যও এই করোনাকালে প্রধানমন্ত্রীর নির্দেশনায় প্রণোদনা দেয়া হয়েছে।’

এ সময় দৈনিক পত্রিকাগুলোর অনলাইন ভার্সন নিয়ে আলোচনা হয়েছে জানিয়ে তথ্যমন্ত্রী বলেন, ‘দৈনিক পত্রিকার অনলাইন ভার্সনগুলোকে যাতে সহসাই রেজিস্ট্রেশন দেয়া হয় আমরা সেই লক্ষ্যে কাজ করছি। কারণ পত্রিকার ডিক্লারেশনের সময় এগুলোর তদন্ত হয়েছে। আমরা অগ্রাধিকারভিত্তিতে পত্রিকাগুলোর অনলাইন ভার্সনগুলোর রেজিস্ট্রেশনের ব্যবস্থা করবো।’

বিভিন্ন মন্ত্রণালয়ে পত্রপত্রিকার বকেয়া বিলের বিষয়েও আলোচনা হয়েছে বলে জানান মন্ত্রী। তিনি বলেন, কয়েক শ’ কোটি টাকার বিল বিভিন্ন মন্ত্রণালয়, দপ্তরে আটকে আছে। সেটি নিয়েও আলোচনা হয়েছে, যাতে বিলগুলো তাড়াতাড়ি বিভিন্ন দপ্তরগুলো ছাড় করে। আমি মনেকরি এই বিলগুলো সহসাই দিয়ে দেয়া প্রয়োজন। এখন করোনাকালে পত্রপত্রিকায় নানা সংকট আছে। যেহেতু দিতেই হবে, সুতরাং এখন দিলে সেটি কাজে বেশি লাগবে।

ইতিপূর্বে সব মন্ত্রণালয় এবং দপ্তরে পত্রপত্রিকার বিল ছাড় করার জন্য মন্ত্রিপরিষদ বিভাগ থেকে তাগিদপত্র দেয়া হয়েছিল এবং সেটির আলোকে তথ্য মন্ত্রণালয়ও একটি তাগিদপত্র দিয়েছিল, কিছু বিল ছাড়ও হয়েছিল। কিন্তু বকেয়ার তুলনায় ছাড়ের পরিমাণ নগণ্য হওয়ায় তথ্য মন্ত্রণালয়ের পক্ষ থেকে বিভিন্ন মন্ত্রণালয়, দপ্তরকে আবার একটি তাগিদপত্র দেয়া হবে, বলেন ড. হাছান মাহ্‌মুদ।

বাংলাদেশ প্রতিদিনের সম্পাদক নঈম নিজাম এ সময় সাংবাদিকদের বলেন, গণমাধ্যমের অগ্রযাত্রার জন্য রাষ্ট্রীয় সহযোগিতার বিকল্প নেই। বিশেষ করে করোনা মহামারির এ সময় বিশেষ সহযোগিতা প্রয়োজন। আজকের আলোচনা ফলপ্রসূ হয়েছে উল্লেখ করে তিনি বলেন, দৈনিক পত্রিকাগুলোর অনলাইন ভার্সন দ্রুত নিবন্ধনের আওতায় আনা এবং সংবাদপত্রগুলোর বকেয়া বিল পরিশোধের বিষয়ে আমরা তথ্যমন্ত্রীর সহযোগিতার আশ্বাস পেয়েছি।

#

আকরাম/নাইচ/রফিকুল/সেলিম/২০২০/১৮২০ ঘণ্টা

তথ্যবিবরণী নম্বর : ৩৩২৮

তিন পার্বত্য জেলায় ৪২ হাজার পরিবার সোলার পাবে

-- মন্ত্রী বীর বাহাদুর উশৈসিং

বান্দরবান, ১৭ ভাদ্র (১ সেপ্টেম্বর) :

পার্বত্য রাঙ্গামাটি, বান্দরবান ও খাগড়াছড়ি জেলায় বিদ্যুৎ বিহীন দুর্গম এলাকার জনসাধারণের সুবিধার্থে সরকার ৪২ হাজার পরিবারের মধ্যে সোলার বিতরণের উদ্যোগ নিয়েছে বলে জানিয়েছেন পার্বত্য চট্টগ্রাম বিষয়ক মন্ত্রী বীর বাহাদুর উশৈসিং।

আজ বান্দরবানের সুয়ালক ইউনিয়ন পরিষদে স্থানীয়দের মাঝে সোলার হোম সিস্টেম বিতরণের সময় এসব কথা বলেন মন্ত্রী।

এ সময় মন্ত্রী বলেন, প্রধানমন্ত্রী শেখ হাসিনা পার্বত্য রাঙ্গামাটি, বান্দরবান ও খাগড়াছড়ির দুর্গম এলাকাকে বিদ্যুতের আওতায় নিয়ে আসার জন্য ইতোমধ্যে ২১৭ কোটি টাকার প্রকল্প পাশ করিয়ে দিয়েছেন। দ্রুত এই প্রকল্পের কাজ শুরু হবে। এ প্রকল্পের মাধ্যমে পুরো পার্বত্য অঞ্চল বিদ্যুতের আওতায় চলে আসবে।

বীর বাহাদুর বলেন, আওয়ামী লীগ সরকার ক্ষমতায় আসলে পার্বত্য এলাকার জনগণের ভাগ্যের পরিবর্তন হয়। এলাকার শিক্ষা, যাতায়াত ব্যবস্থা, চিকিৎসা-সহ বিভিন্ন ক্ষেত্রে উন্নয়ন সাধিত হয়। তিনি বলেন, পার্বত্য জেলাগুলোতে অবকাঠামোগত উন্নয়নের ফলে দুর্গম অঞ্চলের কৃষক এখন তাদের উৎপাদিত পণ্যের ন্যায্য মূল্য পাচ্ছে।

এ সময় সুয়ালক ইউনিয়নের গরিব ও অসহায় ৪৩টি পরিবারে মাঝে সোলার হোম সিস্টেম তুলে দেন মন্ত্রী।

পরে মন্ত্রী স্থানীয় সরকার প্রকৌশল অধিদপ্তরের প্রায় ৫ কোটি টাকা ব্যয়ে সুয়ালক-সুলতানপুর সড়ক উদ্বোধন ও তিন কোটি ৮২ লাখ ৮৬ হাজার টাকা ব্যয়ে রেইছা বাজারের দ্বিতল ভবনের ভিত্তিপ্রস্তর স্থাপন করেন।

#

নাছির/নাইচ/রফিকুল/জয়নুল/২০২০/১৮২০ঘণ্টা

তথ্যবিবরণী নম্বর : ৩৩২৭

**নারী ও শিশু নির্যাতন সহিংসতা প্রতিরোধে গুরুত্বপূর্ণ ভূমিকা রাখবে অনলাইন প্ল্যাটফর্ম ‘উত্তরণ’**

**-- মহিলা ও শিশু বিষয়ক প্রতিমন্ত্রী**

ঢাকা, ১৭ ভাদ্র (১ সেপ্টেম্বর) :

মহিলা ও শিশু বিষয়ক প্রতিমন্ত্রী ফজিলাতুন নেছা ইন্দিরা বলেছেন, ১৯৯৫ সালে বেইজিং ঘোষণার পরিপ্রেক্ষিতে বাংলাদেশ ও ডেনমার্ক সরকারের যৌথ উদ্যোগে মহিলা ও শিশু বিষয়ক মন্ত্রণালয় ২০০০ সাল হতে নারী ও শিশু নির্যাতন প্রতিরোধকল্পে মাল্টিসেক্টরাল প্রোগ্রাম প্রকল্পটি বাস্তবায়ন করে আসছে।

এ প্রকল্পের সহযোগী হিসেবে ১১টি মন্ত্রণালয় ও বিভাগ তথা আইন, বিচার ও সংসদ বিষয়ক মন্ত্রণালয়; তথ্য মন্ত্রণালয়; সমাজকল্যাণ মন্ত্রণালয়; স্বরাষ্ট্র মন্ত্রণালয়; স্বাস্থ্য ও পরিবার কল্যাণ মন্ত্রণালয়; শিক্ষা মন্ত্রণালয়; ধর্ম বিষয়ক মন্ত্রণালয়; যুব ও ক্রীড়া মন্ত্রণালয়; স্থানীয় সরকার, পল্লী উন্নয়ন ও সমবায় মন্ত্রণালয়; ডাক, টেলিযোগাযোগ ও তথ্যপ্রযুক্তি মন্ত্রণালয় এবং শ্রম ও কর্মসংস্থান মন্ত্রণালয় কাজ করছে।

আজ বাংলাদেশ সচিবালয়ে মহিলা ও শিশু বিষয়ক মন্ত্রণালয়ের নারী ও শিশু নির্যাতন প্রতিরোধকল্পে মাল্টিসেক্টরাল প্রোগ্রাম প্রকল্পের উদ্যোগে অনলাইন প্ল্যাটফরম ‘উত্তরণ’ এর উদ্বোধন অনুষ্ঠানে প্রতিমন্ত্রী ফজিলাতুন নেছা ইন্দিরা এসব কথা বলেন। সভায় সভাপতিত্ব করেন মহিলা ও শিশু বিষয়ক মন্ত্রণালয়ের অতিরিক্ত সচিব প্রশাসন ফরিদা পারভীন ও বিশেষ অতিথি হিসেবে উপস্থিত ছিলেন বাংলাদেশে নিযুক্ত ডেনমার্কের রাষ্ট্রদূত Winnie Estrup Petersen.

ফজিলাতুন নেছা ইন্দিরা বলেন, প্রকল্পের মূল উদ্দেশ্য হচ্ছে সংশ্লিষ্ট মন্ত্রণালয় ও বেসরকারি সংস্থাসমূহের সাথে সমন্বিত উদ্যোগের মাধ্যমে নারী ও শিশুর প্রতি সহিংসতা কমানোর পাশাপশি সেবা কার্যক্রম জোরদার করা। এই প্রকল্পের আওতায় ১৩টি মেডিকেল কলেজ হাসপাতালে ওয়ান স্টপ ক্রাইসিস সেন্টার, ৪৭টি জেলা সদর হাসপাতাল এবং ২০টি উপজেলা স্বাস্থ্য কমপ্লেক্সে ওয়ান-স্টপ ক্রাইসিস সেল, ঢাকায় ন্যাশনাল ফরেনসিক ডিএনএ প্রোফাইলিং ল্যাবরেটরি, ন্যাশনাল ট্রমা কাউন্সেলিং সেন্টার প্রতিষ্ঠা করা হয়েছে।

প্রতিমন্ত্রী আরো বলেন, নারী ও শিশু নির্যাতন প্রতিরোধে ন্যাশনাল হেল্পলাইন সেন্টার (ন্যাশনাল টোল ফ্রি হেল্পলাইন ১০৯), জয় মোবাইল অ্যাপস ও ন্যাশনাল সেন্টার অন জেন্ডার বেইজড ভায়োলেন্স প্রতিষ্ঠা করা হয়েছে। রোহিঙ্গা নারী ও শিশুদের মনোসামাজিক কাউন্সেলিং প্রদানের জন্য কক্সবাজারের উখিয়ায় ১১টি রিজিওনাল ট্রমা কাউন্সেলিং সেন্টার স্থাপন করা হয়েছে। প্রকল্পের মাধ্যমে নারী ও শিশুর প্রতি সহিংসতা প্রতিরোধে জাতীয় কর্মপরিকল্পনা ২০১৮-২০৩০ বাস্তবায়ন করা হচ্ছে। এই প্রকল্পের ধারাবাহিকতায় ‘ডিএনএ ল্যাবরেটরি ব্যবস্থাপনা অধিদপ্তর প্রতিষ্ঠার কাজ চলমান রয়েছে।

#

আলমগীর/নাইচ/রফিকুল/রেজাউল/২০২০/১৭৪৫ ঘণ্টা

তথ্যবিবরণী নম্বর : ৩৩২৬

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৭ ভাদ্র (১ সেপ্টেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ২০৯ জনের নমুনা পরীক্ষা করে ১ হাজার ৯৫০ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ১৪ হাজার ৯৪৬ জন।

গত ২৪ ঘণ্টায় ৩৫ জন-সহ এ পর্যন্ত ৪ হাজার ৩১৬ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ৮ হাজার ১৭৭ জন।

#

দলিল উদ্দিন/নাইচ/রফিকুল/রেজাউল/২০২০/১৭১৫ ঘণ্টা

তথ্যবিবরণী                                                                                নম্বর : ৩৩২৫

**একনেকে ছয় হাজার ৬২৯ কোটি টাকার ৬টি প্রকল্প অনুমোদন**

ঢাকা, ১৭ ভাদ্র (১ সেপ্টেম্বর) :

জাতীয় অর্থনৈতিক পরিষদের নির্বাহি কমিটি-একনেক ৬ হাজার ৬২৮ কোটি ৯৯ লাখ টাকা ব্যয়সম্বলিত ছয়টি প্রকল্প অনুমোদন করেছে।

এর মধ্যে জিওবি দুই হাজার ৭১ কোটি ১০ লাখ টাকা এবং বৈদেশিক উৎস হতে প্রাপ্ত চার হাজার ৫৯৩ কোটি ৮৯ লাখ টাকা।

প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে গণভবনের সাথে সংযুক্ত হয়ে ভিডিও কনফারেন্স এর মাধ্যমে ঢাকায় শেরে বাংলা নগরস্থ এনইসি সম্মেলন কক্ষে অনুষ্ঠিত একনেক-এর সভায় আজ এ অনুমোদন দেওয়া হয়।

অনুমোদিত প্রকল্পসমূহ হলো: সড়ক পরিবহন ও মহাসড়ক বিভাগের দুইটি প্রকল্প যথাক্রমে ‘মতলব-মেঘনা-ধনাগোদা-বেড়ীবাঁধ-জেড-১০৬৯ সড়ক উন্নয়ন ও সম্প্রসারণ’ প্রকল্প এবং ‘সিলেট-তামাবিল মহাসড়ক পৃথক এসএমভিটি লেনসহ চার লেনে উন্নীতকরণ’ প্রকল্প; স্থানীয় সরকার, পল্লী উন্নয়ন ও সমবায় মন্ত্রণালয়ের ‘সারা দেশে পুকুর, খাল উন্নয়নের ১ম সংশোধিত’ প্রকল্প; খাদ্য মন্ত্রণালয়ের ‘আধুনিক খাদ্য সংরক্ষণাগার নির্মাণের ২য় সংশোধিত প্রকল্প; পানি সম্পদ মন্ত্রণালয়ের ‘ঢাকা-নারায়ণগঞ্জ-ডেমরা-ডিএনডি এলাকার নিস্কাশন ব্যবস্থার উন্নয়ন ২য় পর্যায়ের ১ম সংশোধিত’ প্রকল্প এবং মৎস্য ও প্রাণিসম্পদ মন্ত্রণালয়ের ‘ইউনিয়ন পর্যায়ে মৎস্যচাষ প্রযুক্তি সেবা সম্প্রসারণ ২য় পর্যায়ের ২য় সংশোধিত’ প্রকল্প।

​ পরিকল্পনা মন্ত্রী এম এ মান্নান, কৃষিমন্ত্রী মোঃ আব্দুর রাজ্জাক; তথ্যমন্ত্রী ড. হাছান মাহ্‌মুদ; স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম, শিল্পমন্ত্রী নূরুল মজিদ মাহমুদ হুমায়ূন; স্বাস্থ্য ও পরিবার কল্যাণ মন্ত্রী জাহিদ মালেক; মৎস্য ও প্রাণিসম্পদ মন্ত্রী শ ম রেজাউল করিম এবং সংশ্লিষ্ট মন্ত্রণালয়ের মন্ত্রী ও প্রতিমন্ত্রীবর্গ সভার কার্যক্রমে অংশগ্রহণ করেন।

মন্ত্রিপরিষদ সচিব, প্রধানমন্ত্রীর মুখ্যসচিব, এসডিজি বিষয়ক মুখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সচিব এবং ঊর্ধ্বতন কর্মকর্তাগণ সভায় উপস্থিত ছিলেন।

#

শাহেদ/পরীক্ষিৎ/আসমা/২০২০/১৬০০ ঘণ্টা

তথ্যবিবরণী নম্বর : ৩৩২৪

**সংসদের আসন্ন অধিবেশনেও সাংবাদিকদের কার্ড ইস্যু হচ্ছে না**

ঢাকা, ১৭ ভাদ্র (১ সেপ্টেম্বর):

আগামী ৬ সেপ্টেম্বর সকাল ১১ টায় একাদশ জাতীয় সংসদের নবম অধিবেশন শুরু হচ্ছে। করোনা মহামারির এই বিশেষ পরিস্থিতিতে সামাজিক দূরত্ব নিশ্চিত করার বিষয়টি বিবেচনায় নিয়ে সম্প্রতি অনুষ্ঠিত সংসদের বাজেট অধিবেশনের মতো আসন্ন নবম অধিবেশনেও সাংবাদিকদের কার্ড ইস্যু করছে না বলে জানিয়েছে জাতীয় সংসদ সচিবালয়।

বাংলাদেশ টেলিভিশন বা সংসদ বাংলাদেশ টেলিভিশন অথবা বাংলাদেশ বেতার থেকে ফিড নিয়ে জাতীয় সংসদের কার্যক্রম কাভার করার জন্য সকল গণমাধ্যমের প্রতি সংসদ সচিবালয় থেকে অনুরোধ জানানো হয়েছে।

#

তারিক/পরীক্ষিৎ/মামুন/জুলফিকার/মাসুম/২০২০/১৫৪৭ ঘণ্টা

তথ্যবিবরণী                                                                                নম্বর : ৩৩২৩

**প্রণব মুখার্জির মৃত্যুতে আগামীকাল রাষ্ট্রীয় শোক**

ঢাকা, ১৭ ভাদ্র (১ সেপ্টেম্বর) :

বাংলাদেশের অকৃত্রিম বন্ধু ভারতের সাবেক রাষ্ট্রপতি প্রণব মুখার্জির মৃত্যুতে শ্রদ্ধা জানিয়ে আগামীকাল বাংলাদেশে এক দিনের রাষ্ট্রীয় শোক পালিত হবে। মন্ত্রিপরিষদ বিভাগ আজ এ সংক্রান্ত এক প্রজ্ঞাপন জারি করেছে।

এ উপলক্ষ্যে আগামীকাল বাংলাদেশের সকল সরকারি, আধাসরকারি ও স্বায়ত্তশাসিত প্রতিষ্ঠান এবং শিক্ষা প্রতিষ্ঠানসহ সকল সরকারি ও বেসরকারি ভবন এবং বিদেশস্থ বাংলাদেশ মিশনসমূহে জাতীয় পতাকা অর্ধনমিত থাকবে। সংশ্লিষ্ট ধর্মীয় প্রতিষ্ঠানে বিশেষ প্রার্থনার আয়োজন করা হবে।

#

পরীক্ষিৎ/আসমা/২০২০/১৪৩০ ঘণ্টা

তথ্যবিবরণী                                                                                নম্বর : ৩৩২২

**সরকারি কর্মচারী হাসপাতালে ক্যানোলা ও মাস্ক দিলো বিদ্যুৎ বিভাগ**

ঢাকা, ১৭ ভাদ্র (১ সেপ্টেম্বর) :

সরকারি কর্মচারী হাসপাতালে ৬০০ এন-৯৫ মাস্ক ও এক সেট এইচএফএনসি - নাসাল ক্যানোলা দিয়েছে বিদ্যুৎ বিভাগ।

বিদ্যুৎ বিভাগের সচিব ড. সুলতান আহমেদ আজ জনপ্রশাসন সচিব শেখ ইউসুফ হারুন এর কাছে এই সামগ্রী হস্তান্তর করেন।

হস্তান্তর অনুষ্ঠানে বিদ্যুৎ সচিব বলেন, সামাজিক দায়বদ্ধতার অংশ হিসেবে বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ-এর নেতৃত্বে ইতোপূর্বে আইইডিসিআর-এর কাছে ২৫ হাজার কিট এবং ৫০ হাজার পিপিই হস্তান্তর করা হয়েছে। আজ সরকারি কর্মচারী হাসপাতালের জন্য ৬০০ এন-৯৫ মাস্ক ও ক্যানোলা সেট হস্তান্তর করা হলো। বরিশাল বিভাগে ইতোপূর্বে ১৪ সেট এইচএফএনসি হস্তান্তর করা হয়েছে। কুর্মিটোলা জেনারেল হাসপাতাল ও কুয়েত বাংলাদেশ মৈত্রী সরকারী হাসপাতালের জন্যেও ৫০০ করে এন-৯৫ মাস্ক রাখা আছে।

জনপ্রশাসন সচিব শেখ ইউসুফ হারুন বলেন, ৭২ শয্যাবিশিষ্ট সরকারি কর্মচারী হাসপাতালকে ৫০০ বেডে উন্নীত করার প্রক্রিয়া চলমান। এটি শুধু সরকারি কর্মচারীদের জন্যই নয়; সকলের জন্য উন্মুক্ত।

হস্তান্তরকালে বিদ্যুৎ বিভাগ এবং জনপ্রশাসন মন্ত্রণালয়ের উর্ধ্বতন কর্মকর্তাবৃন্দ উপস্থিত ছিলেন।

#

আসলাম/পরীক্ষিৎ/মামুন/আসমা/২০২০/১৫২০ ঘণ্টা

তথ্যবিবরণী নম্বর : ৩৩২১

**বঙ্গবন্ধুর সামগ্রিক জীবনটাই হচ্ছে বাংলাদেশের ইতিহাস**

**- মোস্তাফা জব্বার**

ঢাকা, ১৭ ভাদ্র (১ সেপ্টেম্বর):

ডাক ও টেলিযোগাযোগ মন্ত্রী মোস্তাফা জব্বার বলেছেন, বঙ্গবন্ধুর সামগ্রিক জীবনটাই হচ্ছে বাংলাদেশের ইতিহাস। তিনি বাঙালি জাতিরাষ্ট্র প্রতিষ্ঠার ইতিহাসের মহানায়ক। ছাত্রজীবন থেকে শুরু করে মৃত্যুর আগ পর্যন্ত একটি জাতিকে দূরদর্শিতার সাথে নেতৃত্ব দিয়ে গেছেন তিনি। জীবনের শেষ দিন পর্যন্ত তিনি শোষিত মানুষের পক্ষে ছিলেন। এরকম একজন মানুষকে তুলনা করার জন্য পৃথিবীতে আর একজন রাজনীতিককে খুঁজে পাওয়া যাবেনা বলে মন্ত্রী উল্লেখ করেন।

মন্ত্রী গতকাল রাতে বঙ্গবন্ধুর ৪৫তম শাহাদত বার্ষিকী উপলক্ষে অনলাইনে বাংলাদেশ পোস্ট অফিস কর্মচারি ইউনিয়ন আয়োজিত ‘বঙ্গবন্ধু ও বাংলাদেশ’ শীর্ষক আলোচনা ও দোয়া মাহফিলে প্রধান অতিথির বক্তৃতায় এসব কথা বলেন।

দেশ বিভাগের পর ১৯৪৭ সালে বাংলা ভাষার দাবি, ৪৮ সালে ছাত্রলীগ প্রতিষ্ঠা এবং ৪৯ সালে আওয়ামী লীগ প্রতিষ্ঠায় বঙ্গবন্ধুর ভূমিকা তুলে ধরে মন্ত্রী বলেন, বঙ্গবন্ধু দূরদর্শিতার সাথে একটি অসাম্প্রদায়িক গণতান্ত্রিক রাষ্ট্র প্রতিষ্ঠার জন্য সুদূরপ্রসারি পরিকল্পনা নিয়ে প্রতি ইঞ্চি মেপে মেপে পা ফেলেছেন। সে কারণে আজকে বঙ্গবন্ধুকে যখন স্মরণ করি তখন ভাবতে হবে বঙ্গবন্ধুর নীতি আদর্শ নিয়ে আলোচনা খুবই জরুরী। ষাটের দশকের রাজপথের লড়াকু সৈনিক মোস্তাফা জব্বার বলেন, বঙ্গবন্ধু ৪৭ সাল থেকেই বাংলাদেশ রাষ্ট্র প্রতিষ্ঠার সংগ্রাম শুরু করেছিলেন । ১৯৪০ সালের লাহোর প্রস্তাবকে পাশ কাটিয়ে দুটি সাম্প্রদায়িক রাষ্ট্র প্রতিষ্ঠা বঙ্গবন্ধু মেনে নেননি। ৪৭ থেকে ৭১ পর্যন্ত জনগণকে সংগঠিত করে স্বাধীনতার লড়াই করেছেন তিনি।

অনুষ্ঠানে অন্যন্যের মধ্যে বাংলাদেশ সংবাদ সংস্থার চেয়ারম্যান ঢাকা বিশ্ববিদ্যালয়ের সাবেক উপাচার্য অধ্যাপক ড. আ আ ম স আরেফিন সিদ্দিক, ডাক অধিদপ্তরের কেন্দ্রীয় সার্কেলের পোস্ট মাস্টার জেনারেল মো: সিরাজ উদ্দিন, বাংলাদেশ পোস্ট অফিস কর্মচারি ইউনিয়নের সভাপতি মুসলেম উদ্দিন হাওলাদার এবং মহাসম্পাদক মো: খলিলুর রহমান বক্তৃতা করেন।

#

শেফায়েত/পরীক্ষিৎ/মামুন/জুলফিকার/মাসুম/২০২০/১৩৫৫ ঘণ্টা

তথ্যবিবরণী                                                                                নম্বর : ৩৩২০

**বাংলাদেশ এবং সেন্টকিট্‌স এন্ড নেভিসের মধ্যে কূটনৈতিক সম্পর্ক স্থাপন**

ওয়াশিংটন ডিসি, ১ সেপ্টেম্বর :

৩১ আগস্ট বাংলাদেশ এবং ক্যারিবীয় দ্বীপ-রাষ্ট্র সেন্টকিট্‌স এন্ড নেভিস এর মধ্যে কূটনৈতিক সর্ম্পক স্থাপন সংক্রান্ত একটি যৌথ ইশতেহার স্বাক্ষরিত হয়। এর মাধ্যমে এই দু’টি দেশের মধ্যে কূটনৈতিক সর্ম্পকের আনুষ্ঠানিক যাত্রা শুরু হল।

যুক্তরাষ্ট্রে নিযুক্ত বাংলাদেশের রাষ্ট্রদূত মোহাম্মদ জিয়াউদ্দিন এবং যুক্তরাষ্ট্রে নিযুক্ত সেন্টকিট্‌স এন্ড নেভিস এর রাষ্ট্রদূত থেল্‌মা ফিলিপ ব্রাউন নিজ নিজ দেশের পক্ষে যৌথ ইশতেহারে স্বাক্ষর করেন।

ক্যারিবীয় দ্বীপপুঞ্জের অন্তর্ভুক্ত এই দেশটি জাতিসংঘ ছাড়াও ক্যারকিম, অর্গানাইজেশন অব্‌ আমেরিকান স্টেট্‌স, ওইসিএসসহ বিভিন্ন আর্ন্তজাতিক সংস্থা ও বহুপাক্ষিক ফোরামের সক্রিয় সদস্য।

দু’টি দেশের মধ্যে কূটনৈতিক সম্পর্ক স্থাপনের মধ্য দিয়ে বিভিন্ন গুরুত্বপূর্ণ ইস্যুতে আর্ন্তজাতিক সংস্থা ও বহুপাক্ষিক ফোরামে বাংলাদেশের সমর্থন আদায়ের পাশাপাশি এই সকল সংস্থায় ও ফোরামের নির্বাচনে বাংলাদেশের পক্ষে সমর্থন আদায়ের প্রচেষ্টা আরো গতিশীল হবে বলে আশা করা হচ্ছে।

এছাড়াও দু’টি দেশের মধ্যে দ্বিপাক্ষিক বাণিজ্য, পর্যটনশিল্প বিকাশের নতুন সম্ভাবনা উন্মোচিত হবে।

#

শামিম/পরীক্ষিৎ/মামুন/জুলফিকার/আসমা/২০২০/১১০০ ঘণ্টা

তথ্যবিবরণী নম্বর : ৩৩১৯

**প্রণব মুখার্জির মৃত্যুতে বঙ্গবন্ধুর জন্মশতবার্ষিকী**

**জাতীয় বাস্তবায়ন কমিটির সভাপতি ও প্রধান সমন্বয়কের শোক**

ঢাকা, ১৭ ভাদ্র (১ সেপ্টেম্বর):

ভারতের সাবেক রাষ্ট্রপতি ও বাংলাদেশের অকৃত্রিম বন্ধু প্রণব মুখার্জির মৃত্যুতে গভীর শোক ও দুঃখ প্রকাশ করেছেন জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির সভাপতি জাতীয় অধ্যাপক রফিকুল ইসলাম ও প্রধান সমন্বয়ক ড. কামাল আবদুল নাসের চৌধুরী।

আজ এক শোকবার্তায় তাঁরা ভারতীয় উপমহাদেশের বরেণ্য রাজনীতিবিদ প্রয়াত প্রণব মুখার্জির বিদেহী আত্মার শান্তি কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

শোকবার্তায় তাঁরা বলেন, প্রণব মুখার্জি আমাদের মহান মুক্তিযুদ্ধের পক্ষে যে অনন্য অবদান রেখেছেন বাংলাদেশের আপামর জনসাধারণ চিরদিন তা শ্রদ্ধার সাথে স্মরণ করবে। তাঁরা বলেন, প্রণব মুখার্জির মৃত্যুতে ভারত একজন দেশপ্রেমিক রাজনীতিবিদকে হারাল, আর বাংলাদেশ হারাল একজন পরম সুহৃদকে।

উল্লেখ্য, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীর উদ্বোধন উপলক্ষে জাতীয় বাস্তবায়ন কমিটি কর্তৃক প্রকাশিত বিশেষ স্মরণিকা ‘কোটি মানুষের কণ্ঠস্বর’-এ প্রণব মুখার্জির লেখা ‘বঙ্গবন্ধু শেখ মুজিবুর রহমান : নিরলস এক রাষ্ট্রনায়ক’ শীর্ষক প্রবন্ধ প্রকাশিত হয়।

#

নাসরীন/পরীক্ষিৎ/মামুন/জুলফিকার/মাসুম/২০২০/১০৩৬ ঘণ্টা